Komisijos reglamentas (EB) Nr. 1017/2001
2001 m. gegužės 17 d.
iš dalies keičiantis Reglamentą (EB) Nr. 296/96 dėl valstybių narių teiktinos informacijos ir mėnesinio Žemės ūkio orientavimo ir garantijų fondo (EŽŪOGF) Garantijų skyriaus lėšomis finansuojamų išlaidų užsakymo bei nustatantis tam tikras išsamias Reglamento (EB) Nr. 1259/1999 taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo [1], ypač į jo 4 ir 5 straipsnius,
kadangi:
(1) Sumas, kurių atsisakyta sumažinus arba panaikinus mokėjimus pagal 1999 m. gegužės 17 d. Tarybos reglamento (EB) Nr. 1259/1999, nustatančio bendrąsias tiesioginės paramos schemų pagal bendrąją žemės ūkio politiką taisykles [2], 3 ir 4 straipsnių nuostatas valstybės narės gali skirti tam tikroms to reglamento 5 straipsnio 2 dalyje numatytoms pagalbos kaimo plėtrai priemonėms. Siekiant užtikrinti taip gautų sumų tinkamą tvarkymą, kontrolę ir panaudojimą pagal EŽŪOGF Garantijų skyriaus taisykles, būtina nustatyti jų apskaitos taisykles.
(2) 2001 m. gegužės 17 d. Komisijos reglamento (EB) Nr. 963/2001 dėl išsamių Tarybos reglamento (EB) Nr. 1259/1999 taikymo taisyklių dėl papildomos Bendrijos paramos ir informacijos perdavimo Komisijai [3], 1 straipsnyje nustatyta, kad sumos, išskaičiuotos remiantis Reglamento (EB) Nr. 1259/1999 3 ir 4 straipsniais, ne vėliau kaip iki trečiųjų finansinių metų, t. y. nuo tų, kuriais jos buvo išskaičiuotos, pabaigos turi būti panaudotos papildomiems Bendrijos paramos mokėjimams. Atitinkamai reikėtų pataisyti Komisijos reglamentą (EB) Nr. 296/96 [4] su paskutiniais pakeitimais, padarytais Reglamentu (EB) Nr. 2785/2000 [5].
(3) Šiame reglamente numatytos priemonės atitinka Europos žemės ūkio orientavimo ir garantijų fondo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 296/96 iš dalies keičiamas taip:
1) pavadinimas pakeičiamas taip:
"1996 m. vasario 16 d. Komisijos reglamentas (EB) Nr. 296/96 dėl valstybių narių teiktinos informacijos ir mėnesinio Europos žemės ūkio orientavimo ir garantijų fondo (EŽŪOGF) Garantijų skyriaus lėšomis finansuojamų išlaidų užsakymo."
2) 2 straipsnis papildomas 2, 3, 4 ir 5 dalimis:
"2. Sumos, išskaičiuotos iš Reglamento (EB) Nr. 1259/1999 3 ir 4 straipsniuose minimų pagalbos mokėjimų, pervedamos į atskirą sąskaitą, atidaromą kiekvienai mokėjimo agentūrai arba į atskirą vienkartinę sąskaitą, kurią atidaro kiekviena valstybė narė.
Buhalterija turi suteikti galimybę nustatyti įnašo kilmę ir jo ryšį su mokėjimu pagalbos gavėjui.
3. Taip surinktas sumas valstybės narės gali perskirstyti kitoms mokėjimo agentūroms, kad šios jas atitinkamai panaudotų. Šios sumos įnešamos į 2 dalyje minėtą mokėjimo agentūros sąskaitą arba atitinkamais atvejais - į atskirą sąskaitą, skirtą finansuoti vien tik Reglamento (EB) Nr. 1259/1999 5 straipsnio 2 dalyje nurodytą papildomą Bendrijos paramą.
4. Kai dėl lėšų nepanaudojimo yra gaunamos palūkanos, jos pridedamos prie kiekvienų finansinių metų likučio. Šias palūkanas valstybės narės panaudoja Reglamento (EB) Nr. 1259/1999 5 straipsnio 2 dalyje nurodytos papildomos Bendrijos paramos finansavimui arba, remdamosi to reglamento 6 straipsnio nuostatomis, jas išskaičiuoja iš avansų.
5. Mokėjimo agentūros privalo sudarinėti atskiras Reglamento (EB) Nr. 1259/1999 5 straipsnio 2 dalyje numatytoms priemonėms skirtas išlaidų sąskaitas ir atskiras kaimo plėtrai skirtų išlaidų sąskaitas. Sąskaitose prie kiekvieno mokėjimo turi būti atskirai nurodytos nacionalinės lėšos ir lėšos, gautos taikant Reglamento (EB) Nr. 1259/1999 3 ir 4 straipsnius."
3) 6 straipsnis pakeičiamas taip:
"6 straipsnis
Sumos, išskaičiuotos remiantis Reglamento (EB) Nr. 1259/1999 3 ir 4 straipsnių nuostatomis, ir galimos palūkanos, neišmokėtos remiantis Reglamento (EB) Nr. 963/2001 1 straipsniu, išskaičiuojamos iš avansų už atitinkamų finansinių metų spalio mėn. išlaidas."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gegužės 17 d.